ลุ้น SET วิ่งทดสอบ 1,500 รับตัวเลขศก.สหรัฐแกร่ง อัตราว่างงานน้อยกว่าคาด
ลุ้น SET วิ่งทดสอบ 1,500 รับตัวเลขศก.สหรัฐแกร่ง อัตราว่างงานน้อยกว่าคาด
5 ก.พ. 2564

นายอภิชาติ ผู้บรรเจิดกุล ผู้อำนวยการอาวุโส สายงานวิเคราะห์เชิงกลยุทธ์ บล.ทิสโก้ กล่าวว่า ตลาดหุ้นไทยเช้านี้คาดว่าจะปรับตัวขึ้นทดสอบระดับ 1,500 จุดอีกครั้ง เป็นไปในทิศทางเดียวกับตลาดหุ้นในภูมิภาคเอเชียที่เช้านี้เคลื่อนไหวในแดนบวกกันราว 0.5-0.6% หลังจากตัวเลขเศรษฐกิจสหรัฐออกมาแข็งแกร่ง โดยจำนวนผู้ขอรับสวัสดิการว่างงานลดลงมากกว่าที่ตลาดคาด และนายโจ ไบเดน ประธานาธิบดีสหรัฐน่าจะผลักดันมาตรการกระตุ้นเศรษฐกิจสหรัฐได้ในเร็ว ๆ นี้
นอกจากนี้ มีความหวังใหม่กับวัคซีนโควิด-19 หลังบริษัทจอห์นสัน แอนด์ จอห์นสัน (J&amp;J) ได้ขออนุมัติใช้วัคซีนกับทางสำนักงานคณะกรรมการอาหารและยา (FDA) ของสหรัฐแล้ว ซึ่งจะช่วยกระตุ้นความต้องการสินทรัพย์เสี่ยงมากขึ้น
อย่างไรก็ดี ตลาดบ้านเราเมื่อดัชนีฯเข้าใกล้ระดับ 1,500 จุด ก็ต้องระวังแรงขายทำกำไร เพราะ Valuation จะตึงตัวอีกทั้ง Dollar Index ยังสูงขึ้น อาจทำให้นักลงทุนต่างชาติขายสุทธิต่อเนื่อง พร้อมให้ติดตามตัวเลขการจ้างงานนอกภาคเกษตรของสหรัฐฯคืนนี้
โดยให้แนวรับ 1,475-1,470 จุด ส่วนแนวต้าน 1,495-1,500 จุด